Masakr u Buči
Masakr u Buči (ukrajinski: Бучанська різанина) bio je niz ratnih zločina koje su počinile Oružane snage Rusije u ukrajinskom gradu Buči tokom ruske okupacije grada. Ukrajinske vlasti priopćile su da je ubijeno više od 300 stanovnika grada, opisale pokolj kao genocid i zatražile od Međunarodnog kaznenog suda (ICC) da istraži što se dogodilo u Buči. Ruske vlasti poricale su bilo kakve zločine i opisale snimke i fotografije tijela kao "provokaciju" ili "scenski nastup" ukrajinskih vlasti. Istraživanja su utvrdila da su ruske tvrdnje netačne. Prema ukrajinskim izvorima, zločine su počinili pripadnici 64. motorizirane streljačke brigade Ruske vojske iz Habarovskog kraja na dalekom istoku Rusije. Kao glavnog odgovornog po zapovjednoj odgovornosti Ukrajinci prokazuju potpukovnika Atzabeka Omurbekova. Dana 24. februara 2022. godine, nakon višemjesečnih napetosti i optužbi na račun Ukrajine, Ruska Federacija pokrenula je masovnu invaziju na ovu zemlju. Nakon nekoliko nedjelja borbi u Ukrajini, iskristalizirala su se tri glavna bojišta: južno u kojem su ruske snage nadirale iz smjera okupiranog Krima, istočnog, odakle su Rusi napadali položaje Ukrajinske vojske iz Donbasa, te sjevernog bojišta, gdje su ruske snage preko teritorije Bjelorusije upale na područje oko nuklearne elektrane Černobil i nadirale prema ukrajinskom glavnom gradu Kijevu. Jedna od glavnih udarnih sila strateškog napadnog pravca prema Kijevu, bila je 35. armija Ruske Federacije, koja je za potrebe rata u Ukrajini dovedena ranije iz Istočnog vojnog okruga, s granice s Kinom.